《题萧可复隐士窈窕寻壑图》
明代·龚敩

绿鬓苍髯雪不侵，萧然肯与世浮沈。溪山自得烟霞趣，霄汉宁知雨露心。

涧底秋高黄独美，松根春暖茯苓深。柴桑有路无人识，竹杖芒鞋到处寻。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。